Elbrusda bo‘lib o‘tgan xalqaro musobaqada O‘zbekiston Mudofaa vazirligi harbiylari 2-o‘rinni qo‘lga kiritdi

Rossiyada MDHga a’zo mamlakatlarning do‘stona armiyalari o‘rtasida tog‘ uch kurashi bo‘yicha musobaqa o‘tkazildi. 3 kun davom etgan bahslarda O‘zbekiston jamoasi munosib ishtirok etib, umumjamoa hisobida 2-o‘rinni qo‘lga kiritdi. Bu haqda Mudofaa vazirligi matbuot xizmati “Daryo”ga ma’lum qildi.

Bugun, 5-oktabr kuni erta tongda Toshkent xalqaro aeroportida ishtirokchilarni tantanali kutib olish marosimi bo‘lib o‘tdi.

Musobaqa Rossiya Mudofaa vazirligi tog‘ tayyorgarligi va yashovchanlik markazi bazasida – Yevropa qit’asining eng baland nuqtasi – Elbrus cho‘qqisi yonbag‘irlarida tashkil etildi. Yakka va jamoaviy tartibda toshli qoyaga chiqish, tog‘ to‘siqlari yo‘lagidan oshib o‘tish va jangovar holatda 5 kilometr masofaga marsh yugurib, o‘qotar qurollardan otish kabi maxsus murakkab shartlardan iborat.

Umumiy natijalarga ko‘ra, o‘zbekistonlik harbiylar 1-mashq bo‘yicha 2-o‘rin, 2-mashq bo‘yicha 1-o‘rin va 3-mashq bo‘yicha durrang natija ko‘rsatib, ochkolar hisobi bo‘yicha 2-o‘rinni egalladi.
“O‘zbekiston jamoasi ushbu bellashuvga jiddiy hozirlik ko‘rib, jamoa tarkibidagi to‘rt nafar ishtirokchi Bo‘stonliq tumanidagi Chimyon tog‘ bag‘irlarida malakali mutaxassislar ko‘magida mashg‘ulotlar olib borgan edi”, – deydi jamoa murabbiyi mayor Dilshod Hudoyberganov.